# தமிழ்நாடு கூட்டுறவு ஒன்றியம்



**தமிழ்நாடு கூட்டுறவு ஒன்றியம்** (Tamilnadu Coooperative Union) 04 சனவரி 1914 அன்று சென்னையில் தொடங்கப்பட்டது.  

## நோக்கங்கள்
1. தமிழ்நாட்டில் கூட்டுறவு இயக்கத்தை மேம்படுத்துதல்
1. கூட்டுறவு சங்க உறுப்பினர்களுக்கும், ஊழியர்களுக்கும் மற்றும் பொதுமக்களுக்கும் கூட்டுறவுக் கல்வி மற்றும் கூட்டுறவுப் பயிற்சி அளித்தல்.
1. கூட்டுறவு இயக்கம் தொடர்பான கூட்டங்கள், அமர்வுகள், மகாநாடுகள், கலந்தாய்வுகள், பயிற்சிப் பட்டறைகள் நடத்துதல்.
1. கூட்டுறவு ஒன்றியம் வெளியிடும் ’கூட்டுறவு’ எனும் தமிழ் மற்றும் ஆங்கில மாத இதழ்களில் கூட்டுறவு இயக்கம் தொடர்பான அறிவிக்கைகள் மற்றும் விளம்பரங்கள் வெளியிடுதல்.
1. கூட்டுறவு இயக்கம் தொடர்பான கையேடுகள், புள்ளி விவரங்கள், கூட்டுறவுச் சங்கங்களின் சட்டம், விதிகள், துணை விதிகள், அரசு ஆணைகள் மற்றும் கூட்டுறவுப் பதிவாளரின் சுற்றறிக்கைகள் ஆகியவற்றைத் தொகுத்து நூல் வடிவத்தில் வெளியிடுதல்.
1. கூட்டுறவுச் சங்க நிர்வாகிகளுக்கும், அலுவலர்களுக்கும், ஊழியர்களுக்கும் கூட்டுறவு இயக்கம் தொடர்பாகப் பயிற்சி வகுப்புகள் நடத்துதல்.
1. புதிய கூட்டுறவுச் சங்கங்களை நிறுவ துணைபுரிதல்.
1. அனைத்துக் கூட்டுறவு நிறுவனங்களிடமிருந்து, கூட்டுறவுக் கல்வி நிதி மற்றும் கூட்டுறவு வளர்ச்சி மற்றும் ஆராய்ச்சி நிதியை வசூலித்து, அந் நிதியைப் பராமரித்தல் மற்றும் அந்நிதியைக் கொண்டு கூட்டுறவு இயக்க வளர்ச்சிக்கு உதவுதல்.
1. அரசு கண்காட்சிகளில் கூட்டுறவு இயக்கத்தை விளம்பரப்படுத்தத் தனிக் காட்சி கூடங்களை அமைத்தல்.
## நிர்வாகம்
தமிழ்நாடு கூட்டுறவு ஒன்றியத்தின் நிர்வாகம் கூட்டுறவு சங்கங்களின் கூடுதல் பதிவாளரால் நிர்வகிக்கப்படுகிறது. 11.04.2023 முதல் தமிழ்நாடு கூட்டுறவு ஒன்றியம் கூடுதல் பதிவாளர்/செயலாட்சியர் அவர்களால் நிர்வகிக்கப்படுகிறது.  
### உறுப்பினர்கள்
தமிழ்நாடு கூட்டுறவு ஒன்றியத்தின் கீழ் 38 மாவட்ட கூட்டுறவு ஒன்றியங்கள் மற்றும் 17 தலைமை கூட்டுறவு நிறுவனங்கள் உள்ளது.  
## சட்டப்பூர்வ நிதிகள்
தமிழ்நாடு கூட்டுறவுச் சங்கங்களின் சட்டம் 1983 பிரிவு 72ன்படியும், விதிகள் எண்.90 மற்றும் 91ன் படியும் இலாபத்தில் இயங்குகின்ற கூட்டுறவுச் சங்கங்களின் இலாபப் பிரிவினையில் 3% கூட்டுறவு ஆராய்ச்சி மற்றும் வளர்ச்சி நிதியாகவும், 2% கூட்டுறவு கல்வி நிதியாகவும் மாவட்டத்தில் இயங்குகின்ற மாவட்ட கூட்டுறவு ஒன்றியங்கள் மூலம் வசூல் செய்யப்பட்டு மாநில கூட்டுறவு ஒன்றியத்திற்கு செலுத்தப்பட்டு வருகிறது.  

இந்நிதிகள் தமிழ்நாடு கூட்டுறவு ஒன்றியம் மூலம் மேலாண்மை இயக்குநரை செயலாளராகக் கொண்டு பராமரிக்கப்பட்டு வருகிறது. இந்நிதிகளின் வசூல் தொகையில் 10% மாவட்ட கூட்டுறவு ஒன்றியத்திற்கும், 15% மாநில கூட்டுறவு ஒன்றியத்தின் நிர்வாகச் செலவுகளுக்கு பயன்படுத்தப்பட்டு வருகிறது.  

கூட்டுறவு ஆராய்ச்சி மற்றும் வளர்ச்சி நிதியிலிருந்து நலிவடைந்த கூட்டுறவுச் சங்கங்களின் வளர்ச்சி பணிகளுக்காக வட்டியில்லா கடன் வழங்கப்படுகிறது  

மதுரையில் இயங்கும் கூட்டுறவு மேலாண்மை நிலையத்திற்கு மொத்த செலவினத்தில் 50 சதவிகிதம் பொது அடிப்படை பயிற்சிக்காக (General Basic Course) கூட்டுறவு கல்வி நிதியிலிருந்து மானியமாக வழங்கப்பட்டு வருகிறது.  

தமிழகத்தில் செயல்படும் இரண்டு கூட்டுறவு மேலாண்மை நிலையங்களுக்கு (சென்னை மற்றும் மதுரை) கூட்டுறவுச் சங்கங்களின் அலுவலர்கள்/பணியாளர்களுக்கு (Short Duration Course) குறுகியகாலப் பயிற்சி நடத்த 100 சதவிகிதம் மானியமாக கூட்டுறவு கல்வி நிதியிலிருந்து வழங்கப்பட்டு வருகிறது.  

## கூட்டுறவுக் கல்வி மற்றும் பயிற்சி
அனைத்து வகையான கூட்டுறவுச் சங்கங்களின் பணிகள், நடைமுறைகள், கூட்டுறவுச் சட்டம், விதிகள், கடமைகள், பொறுப்புகள் போன்றவற்றில் போதிய அளவிற்குப் பயிற்சிப் பெற்ற இளைஞர்கள் கூட்டுறவுச் சங்கங்களில் பணியில் அமர்த்தப்பட வேண்டும் என்ற சீரிய நோக்கத்துடனும், தொடக்கக் கூட்டுறவுச் சங்கம் முதல் தலைமைக் கூட்டுறவுச் சங்கம் வரை நிர்வகிக்க அனைவரும் கூட்டுறவுப் பயிற்சி அவசியம் பெற்றிருக்க வேண்டும் என்ற நோக்கத்துடனும் கூட்டுறவு மேலாண்மை நிலையங்கள் தோற்றுவிக்கப்பட்டன.  

மாநிலத்தில் மொத்தம் 26 கூட்டுறவு மேலாண்மை நிலையங்கள் செயல்பட்டு வருகிறது. மேலும் தமிழ்நாடு மாநில தலைமை கூட்டுறவு வங்கியின் அங்கமாக மாதவரத்தில் ஒரு கூட்டுறவு மேலாண்மை நிலையமும் செயல்பட்டு வருகிறது.  

- கூட்டுறவு மேலாண்மை நிலையங்களில் +2 முடித்த மாணவ/ மாணவியர்களுக்கு முழுநேர கூட்டுறவு மேலாண்மை பட்டயப்பயிற்சி நடத்துதல். (பழைய பாடத்திட்டம் 9 மாத கால பயிற்சி)
- 2022-23-ஆம் ஆண்டு முதல் கூட்டுறவு மேலாண்மை பட்டயப்பயிற்சி புதிய பாடத்திட்டத்தின்படி ஒராண்டுகால பயிற்சி இரண்டு பருவ முறைகளில் நடத்தப்பட்டு வருகிறது.
- கூட்டுறவுச் சங்கங்களில் பணியாற்றும் பணியாளர்களுக்கு அஞ்சல்வழி மூலம் கூட்டுறவு மேலாண்மை பட்டயப் பயிற்சி நடத்துதல் .
- அரசு மற்றும் கூட்டுறவு நிறுவனங்களில் பணிபுரியும் அலுவலர்கள்/ பணியாளர்களுக்கு குறுகியகாலப் பயிற்சி.
- பகுதி நேர நகை மதிப்பீடும் அதன் தொழில் நுட்பங்களும் பயிற்சி நடத்துதல்.

தற்போது தமிழ்நாடு கூட்டுறவு ஒன்றியத்தின் கீழ் தமிழ்நாட்டில் 26 கூட்டுறவு மேலாண்மை நிலையங்கள் செயல்பட்டு வருகின்றன. தமிழகத்தில் முதன் முதலில் தஞ்சையில் 1927ல் கூட்டுறவு மேலாண்மை நிலையம் ஆரம்பிக்கப்பட்டது. இதில் 13 கூட்டுறவு மேலாண்மை நிலையங்கள் சொந்த கட்டடத்தில் செயல்படுகின்றன. மற்றும் 13 கூட்டுறவு மேலாண்மை நிலையங்கள் வாடகை கட்டடத்தில் செயல்படுகிறது..